CELEX: 32018R0976
Language: lt
Date: 2018-07-04 00:00:00
Title: 2018 m. liepos 4 d. Europos Parlamento ir Tarybos reglamentas (ES) 2018/976, kuriuo iš dalies keičiamas Reglamentas (ES) 2016/1139, kiek tai susiję su tam tikrų Baltijos jūros silkių išteklių mirtingumo dėl žvejybos intervalais ir išsaugojimo lygiu

16.7.2018   
            
            
               LT
            
            
               Europos Sąjungos oficialusis leidinys
            
            
               L 179/76
            
         EUROPOS PARLAMENTO IR TARYBOS REGLAMENTAS (ES) 2018/976
   2018 m. liepos 4 d.
   kuriuo iš dalies keičiamas Reglamentas (ES) 2016/1139, kiek tai susiję su tam tikrų Baltijos jūros silkių išteklių mirtingumo dėl žvejybos intervalais ir išsaugojimo lygiu
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 43 straipsnio 2 dalį,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   atsižvelgdami į Europos ekonomikos ir socialinių reikalų komiteto nuomonę (1),
   laikydamiesi įprastos teisėkūros procedūros (2),
   kadangi:
   
               (1)
            
            
               Europos Parlamento ir Tarybos reglamentu (ES) 2016/1139 (3) nustatytas daugiametis Baltijos jūros menkių, silkių ir šprotų išteklių valdymo planas (toliau – planas). Plano tikslas – padėti pasiekti bendros žuvininkystės politikos tikslus, visų pirma užtikrinti, kad gyvieji jūrų biologiniai ištekliai būtų naudojami taip, jog būtų atkurti ir išlaikyti žvejojamų rūšių populiacijų dydžiai, viršijantys dydžius, kuriais gali būti užtikrintas didžiausias galimas tausios žvejybos laimikis (toliau – MSY);
            
         
               (2)
            
            
               atitinkami Baltijos jūros žuvų ištekliai, įskaitant Botnijos jūros silkių išteklius ir Botnijos įlankos silkių išteklius, yra nustatyti Reglamento (ES) 2016/1139 1 straipsnyje. Siekiant išsaugoti visą tų išteklių reprodukcinį pajėgumą, to reglamento I ir II prieduose nustatyti tam tikri išteklių išsaugojimo lygio atskaitos taškai, įskaitant mirtingumo dėl žvejybos intervalus ir neršiančių žuvų biomasės atskaitos taškus;
            
         
               (3)
            
            
               2017 m. Tarptautinės jūrų tyrinėjimo tarybos (toliau – ICES) atliktas Botnijos jūros silkių išteklių ir Botnijos įlankos silkių išteklių mokslinis vertinimas parodė, kad tie du ištekliai yra panašūs. Todėl ICES abu išteklius sujungė į vieną, pakeitė jo geografinio pasiskirstymo rajono ribas ir iš naujo nustatė MSY grindžiamo mirtingumo dėl žvejybos intervalus bei atitinkamus išteklių išsaugojimo lygio atskaitos taškus. Todėl pasikeitė Reglamento (ES) 2016/1139 1 straipsnyje ir jo I bei II prieduose pateiktos išteklių apibrėžtys ir skaitinės reikšmės;
            
         
               (4)
            
            
               Reglamento (ES) 2016/1139 5 straipsnio 6 dalyje numatyta, kad, jei remdamasi mokslinėmis rekomendacijomis Komisija mano, kad to reglamento II priede nustatyti išteklių išsaugojimo lygio atskaitos taškai nebeatitinka plano tikslų, tie atskaitos taškai gali būti skubiai pateikti Europos Parlamentui ir Tarybai peržiūrėti;
            
         
               (5)
            
            
               siekiant užtikrinti, kad atitinkamų išteklių žvejybos galimybės būtų nustatytos atsižvelgiant į atnaujintus išteklių išsaugojimo lygio atskaitos taškus, tikslinga skubiai iš dalies pakeisti Reglamento (ES) 2016/1139 1 straipsnio 1 dalies e ir f punktus bei jo I ir II priedus;
            
         
               (6)
            
            
               todėl Reglamentas (ES) 2016/1139 turėtų būti atitinkamai iš dalies pakeistas,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) 2016/1139 pakeitimai
   Reglamentas (ES) 2016/1139 iš dalies keičiamas taip:
   
               1)
            
            
               1 straipsnio 1 dalis iš dalies keičiama taip:
               
                           a)
                        
                        
                           e punktas pakeičiamas taip:
                           
                                       „e)
                                    
                                    
                                       silkių (Clupea harengus) ICES 30–31 pakvadračiuose (Botnijos įlankos silkių);“;
                                    
                                 
                     
                           b)
                        
                        
                           f punktas išbraukiamas;
                        
                     
         
               2)
            
            
               I priede su Botnijos jūros silkių ištekliais ir Botnijos įlankos silkių ištekliais susiję įrašai pakeičiami šiuo įrašu:
               
                           „Botnijos įlankos silkės
                        
                        
                           0,15–0,21
                        
                        
                           0,21–0,21“;
                        
                     
         
               3)
            
            
               II priede su Botnijos jūros silkių ištekliais ir Botnijos įlankos silkių ištekliais susiję įrašai pakeičiami šiuo įrašu:
               
                           „Botnijos įlankos silkės
                        
                        
                           283 180 
                        
                        
                           202 272 “.
                        
                     
         2 straipsnis
   Įsigaliojimas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Strasbūre 2018 m. liepos 4 d.
      
         
            Europos Parlamento vardu
         
         
            Pirmininkas
         
         A. TAJANI
      
      
         
            Tarybos vardu
         
         
            Pirmininkė
         
         K. EDTSTADLER
      
   
   
      (1)  2018 m. vasario 14 d. nuomonė (dar nepaskelbta Oficialiajame leidinyje).
   
      (2)  2018 m. gegužės 29 d. Europos Parlamento pozicija (dar nepaskelbta Oficialiajame leidinyje) ir 2018 m. birželio 18 d. Tarybos sprendimas.
   
      (3)  2016 m. liepos 6 d. Europos Parlamento ir Tarybos reglamentas (ES) 2016/1139, kuriuo nustatomas daugiametis Baltijos jūros menkių, silkių ir šprotų išteklių valdymo ir tų išteklių žvejybos planas ir iš dalies keičiamas Tarybos reglamentas (EB) Nr. 2187/2005 bei panaikinamas Tarybos reglamentas (EB) Nr. 1098/2007 (OL L 191, 2016 7 15, p. 1).